作者:李白
標題:擬古十二首
內容:青天何歷歷，明星如白石。黃姑與織女，相去不盈尺。銀河無鵲橋，非時將安適。閨人理紈素，遊子悲行役。瓶冰知冬寒，霜露欺遠客。客似秋葉飛，飄颻不言歸。別後羅帶長，愁寬去時衣。乘月託宵夢，因之寄金徽。高樓入青天，下有白玉堂。明月看欲墮，當窗懸清光。遙夜一美人，羅衣沾秋霜。含情弄柔瑟，彈作陌上桑。弦聲何激烈，風捲繞飛梁。行人皆躑躅，棲鳥起迴翔。但寫妾意苦，莫辭此曲傷。願逢同心者，飛作紫鴛鴦。長繩難系日，自古共悲辛。黃金高北斗，不惜買陽春。石火無留光，還如世中人。即事已如夢，後來我誰身。提壺莫辭貧，取酒會四鄰。仙人殊恍惚，未若醉中真。清都綠玉樹，灼爍瑤臺春。攀花弄秀色，遠贈天仙人。香風送紫蕊，直到扶桑津。取掇世上豔，所貴心之珍。相思傳一笑，聊欲示情親。今日風日好，明日恐不如。春風笑於人，何乃愁自居。吹簫舞彩鳳，酌醴鱠神魚。千金買一醉，取樂不求餘。達士遺天地，東門有二疏。愚夫同瓦石，有才知卷舒。無事坐悲苦，塊然涸轍魚。運速天地閉，胡風結飛霜。百草死冬月，六龍頹西荒。太白出東方，彗星揚精光。鴛鴦非越鳥，何為眷南翔。惟昔鷹將犬，今為侯與王。得水成蛟龍，爭池奪鳳凰。北斗不酌酒，南箕空簸揚。世路今太行，回車竟何託。萬族皆凋枯，遂無少可樂。曠野多白骨，幽魂共銷鑠。榮貴當及時，春華宜照灼。人非崑山玉，安得長璀錯。身沒期不朽，榮名在麟閣。月色不可掃，客愁不可道。玉露生秋衣，流螢飛百草。日月終銷毀，天地同枯槁。蟪蛄啼青松，安見此樹老。金丹寧誤俗，昧者難精討。爾非千歲翁，多恨去世早。飲酒入玉壺，藏身以為寶。生者為過客，死者為歸人。天地一逆旅，同悲萬古塵。月兔空搗藥，扶桑已成薪。白骨寂無言，青松豈知春。前後更歎息，浮榮安足珍。仙人騎彩鳳，昨下閬風岑。海水三清淺，桃源一見尋。遺我綠玉杯，兼之紫瓊琴。杯以傾美酒，琴以閑素心。二物非世有，何論珠與金。琴彈松裡風，杯勸天上月。風月長相知，世人何倏忽。涉江弄秋水，愛此荷花鮮。攀荷弄其珠，蕩漾不成圓。佳人彩雲裡，欲贈隔遠天。相思無由見，悵望涼風前。去去複去去，辭君還憶君。漢水既殊流，楚山亦此分。人生難稱意，豈得長為群。越燕喜海日，燕鴻思朔雲。別久容華晚，琅玕不能飯。日落知天昏，夢長覺道遠。望夫登高山，化石竟不返。